Nýtt átak fór av bakkastokki um vikuskifti, ið eggjar føroyskum ungdómi at royna eitt rúsfrítt summar. Tað er BKU (blákrossungdómur), ið stendur fyri átakinum, ið hevur til endamáls at broyta hugburðin hjá ungdómi við rúsdrekka og -evnum. Rúsevni vaksandi trupulleiki Rúsevni eru ein vaksandi trupulleiki millum ungdómin í Føroyum, og fleiri kenna trýst at smakka sær á rúsdrekka. –Rákið í øðrum Norðurlondum vísir, at fleiri ung venda sær frá rúsdrekka og rúsevnum, og stuttleika sær saman uttan rús, sigur Lív Justinussen, samskipari av átakinum. Hetta er gleðiligt at síggja, og vit ynskja við hesum átakinum at fyribyrgja, at ung koma út fyri keðiligum hendingum orsakað av rúsi, og at tey seinni gerast bundin at rúsdrekka og rúsevnum. Partur av Liv Lívið verkætlanini Átakið er partur av Liv Lívið verkætlanini, har fokus verður sett á, at liva lívið og hugna sær uttan at rúsa seg. Tað er skipað í tveimum pørtum: Einum online átaki, har mann bjóðar ungdóminum av at royna eitt #RúsfríttSummar, og samstundis broyta vangamyndina á Facebook, fyri at stuðla tiltakinum. Og so eisini at skapa eitt rúsfrítt øki at hugna sær í á festivalum og tiltøkum í summar. Tað seinna varð roynt síðsta summar og eydnaðist sera væl. Fleiri hundrað ung vitjaðu Liv Lívið bingjuna, sum varð til staðar á G! og Summarfestivalinum.